
Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) önkormányzati rendelet módosításáról 
Budapest Főváros Közgyűlése a Magyarország helyi önkormányzatairól szóló 2011. évi CLXXXIX. törvény 109. § (4) bekezdésében, valamint a nemzeti vagyonról szóló 2011. évi CXCVI. törvény 5. § (2) bekezdés b)-c) pontjaiban és (4) bekezdésében, a 13. § (1) bekezdésében és a 18. § (1) bekezdésében kapott felhatalmazás alapján és az Alaptörvény 32. cikk (1) bekezdés e) és g) pontjában, valamint a Magyarország helyi önkormányzatairól szóló 2011. évi CLXXXIX. törvény 107-109. §-ban meghatározott feladatkörében eljárva, a következőket rendeli el:

1. §

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: Vagyonrendelet) kiegészül az alábbi 60/A. §-sal:

„60/A. § (1) A fás szárú növény kivágásához a Fővárosi Önkormányzat mint tulajdonos hozzájárulása akkor adható meg, ha az növényegészségügyi okból elengedhetetlen, vagy az adott cél, tevékenység megvalósítása más, a zöldfelület megőrzése szempontjából kevésbé hátrányos módon nem megvalósítható, illetve az adott növény kivágása nem megy túl az adott cél, tevékenység megvalósításához feltétlenül szükséges mértéken azzal, hogy e vonatkozásban csak valamely nyomós közérdek vagy kényszerítő, és a zöldfelület megtartásához fűződő közösségi érdeket megelőző kifejezett és kényszerítő magánérdek vehető figyelembe.
(2) Az (1) bekezdés szerinti követelmények érvényesítése érdekében
a)	a fás szárú növény megtarthatósága érdekében műszaki-tervezési, mérnökbiológiai és gyökérmenedzsment eszközök alkalmazásának követelménye írható elő,
c)	az egységes utcakép érdekében akkor engedhető meg a növény kivágása, ha a növény a faápolási beavatkozások ellenére a beruházás megkezdését követő öt éven belül a kora, egészségügyi állapota miatt szükségszerűen kivágásra kerülne,
d)	a meglévő fahelyet faültetés számára, közműmentesen, hosszú távra meg kell őrizni, és csak kivételesen indokolt esetben lehet megszüntetni,
e)	a kivágott fa utáni pótlási kötelezettséget elsősorban helyben, lehetőleg a beruházás befejezésével egyidejűleg kell teljesíteni.”
(3) A fővárosi önkormányzat tulajdonát képező ingatlanokon lévő fás szárú növény kivágásához szükséges tulajdonosi hozzájárulás iránti döntés meghozatalához a kérelmezőtől az alábbi dokumentumok benyújtása kérhető:
a)	kérelmező adatai (neve, címe), megbízás alapján eljáró kérelmező esetén a meghatalmazása, megbízása és az adott fa kivágása kapcsán fapótlásra kötelezhető személy adatai (neve, címe)
b)	a fás szárú növény kivágására vonatkozó tervdokumentáció, amely tartalmazza:
ba) műszaki leírást a fakivágás szükségességének részletes indoklásával,
bb) eredeti állapot helyszínrajzát a közműhálózat feltüntetésével,
bc) a tervezési terület faállományát, geodéziai bemérés alapján méretarányosan ábrázolva, minden fánál feltüntetve az MSZ 12042:2019 sz. szabvány 3.13. pont szerinti statikai védőzóna
bd) a kivágni szándékozott fák állapotfelmérését (igazságügyi szakértő vagy minősített favizsgáló által készített felmérés) összefoglaló szöveges értékeléssel és összefoglaló táblázattal- melyben fel kell tüntetni a kivágás okát: 
i.	műszaki okokból (pl. út-, parkoló, vágány-, épület-, kerékpárút-, közmű- stb. építés), vagy 
ii.	a fás szárú növények védelméről szóló 346/2008. (XII: 30.) Korm. rendeletben meghatározottak szerint egészségi állapota miatt vagyon- vagy balesetveszélyt jelent, vagy
iii.	egyéb okból (pl. invazív faj, egységes utcakép, öt éven belül állapota miatt kivágandó stb.) szükséges.
be) fadiagnosztikai adatlap, amely a szemrevételezéssel és szükség esetén műszerrel végzett felmérés eredményeit tartalmazza,
bf) tervezett állapotra vonatkozó zöldfelületi terv, a fák méretarányos jelölésével, külön jelölve a kivágandó és az ültetendő fákat,
bg) tervezői nyilatkozat az építési területen megmaradt fák MSZ 12042 szabvány szerinti védelméről, az új fák MSZ 12172 szabvány szerinti ültetéséről, valamint a jogszabályokban előírt védőtávolságok betartásáról,
bh) a tervezett kivágásokkal járó, jogszabályban előírt pótlási kötelezettség tervezett teljesítésének adatait a darabszámra, az ültetés helyére, fafajtára, az ültetendő fafaj faiskolában megadott törzskörméretére, pótlás időpontjára vonatkozóan.
(4) Az (3) bekezdés szerinti kérelemben foglaltakat a főjegyző megvizsgálja, és amennyiben szükséges, a kérelmezőt további adatok szolgáltatására hívja fel. Ha fás szárú növény kivágásához való hozzájárulásra vonatkozó döntés megalapozásához szükséges, a főjegyző vagy az általa megbízott személy helyszíni ellenőrzést tart, vagy szóban egyeztet a kérelmezővel. A kérelem és a beszerzett adatok alapján a főjegyző az (1) bekezdésben meghatározott követelmények figyelembevételével tesz javaslatot a döntéshozónak a tulajdonosi hozzájárulás
a) megadására 
b) meghatározott feltételekkel való megadására, vagy
c) megtagadására.”

2.§

A Vagyonrendelet 55/A. §. (8) bekezdés b) pontja helyébe az alábbi rendelkezés lép:

 „ b) az állammal közös működtetésű előadó-művészeti szervezetre”


3.§
E rendelet a kihirdetése napján lép hatályba.



	 dr. Számadó Tamás
	 Karácsony Gergely

	 főjegyző
	 főpolgármester




INDOKOLÁS

Általános indokolás

A Budapest Főváros Önkormányzata vagyonáról és a vagyon feletti tulajdonosi jogok gyakorlásáról szóló 22/2012. Főv. Kgy. rendelet (a továbbiakban: Vagyonrendelet) módosítása a Fővárosi Önkormányzat tulajdonában álló fás szárú növények kivágásához szükséges tulajdonosi hozzájárulás megadásának eljárását, feltételeit, mérlegelési szempontjait határozza meg, ezáltal pótolva az eddig hiányzó szabályozást.

Részletes indokolás
Az 1. §-hoz

A Rendelet kiegészítésével megalkotott 60/A. § tartalmazza azon dokumentumokat, melyeket a Fővárosi Önkormányzat tulajdonában álló ingatlanokon elhelyezkedő fás szárú növények kivágása iránti kérelemhez mellékelni szükséges, a benyújtott kérelem elbírálásának folyamatát, a döntéshozatal során szem előtt tartandó mérlegelési szempontokat.   

A 2.§-hoz

A fővárosi színházak állammal történő közös működtetése kapcsán a Vagyonrendeletben 55/A. §. (8) bekezdés b) pontjában szereplő szöveg fogalmi hibát tartalmaz, hiszen közös működtetés helyett közös fenntartás szerepel. Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvényben nincs olyan jogi kategória, hogy közös fenntartás, így nincs is az állammal közös fenntartású előadó-művészeti szervezete a Fővárosnak. 

A 3. §-hoz

A rendelet hatálybalépéséről rendelkezik.


